[Video] Gordhan kry staande toejuigingDie gehoor by die begrafnis van die ANC struggle-veteraan, Ahmed Kathrada. Foto: GCIS Pravin Gordhan, minister van finansies, is Woensdag staande toegejuig by die begrafnis van die ANC struggle-veteraan, Ahmed Kathrada, te midde van bespiegeling dat die minister moontlik binnekort uit sy pos verwyder gaan word. Neeshan Balton, direkteur van die Ahmed Kathrada-stigting, het van die podium aan Gordhan gesê Kathrada het beplan om die minister na die hof te vergesel wanneer die saak tussen Gordhan en die land se banke teen die omstrede Gupta-familie aangehoor word. Balton het toe vir Gordhan gevra om op te staan. “Oom Kathy het gesê hy sal saam met PG [Gordhan] gaan om hom na die hof te vergesel. Pravin, ongeag of jy in die volgende dae en weke wat kom minister is of nie, jy bly getrou aan die waardes en beginsels waarop Ahmed Kathrada sou trots wees,” het Balton onder luide toejuiging van die gehoor gesê. Foto: GCIS Kathrada (87) is Woensdag in Johannesburg se Wespark-begraafplaas ter ruste gelê ooreenkomstig Moslem-geloofsgebruike. Kathrada is Dinsdag ná ŉ kort siekte dood nadat hy ŉ operasie ondergaan het om ŉ bloedstolling in sy brein te verwyder. Gordhan het later aan verslaggewers gesê hy hanteer die huidige politieke klimaat en gerugte dat hy afgedank gaan word “met professionaliteit”. Hy het bygevoeg die begrafnis was “ŉ inspirasie”. “Dit is ŉ herinnering waarom ons die ANC is … waarom die ANC aan bewind is en vir wie ons daar is om te dien. Mnr. Kathrada se lewe was vol lesse en ek hoop my generasie en jou sal hieraan gehoor gee.” Kathrada word oorleef deur sy vrou, Barbara Hogan (67), ook ŉ ANC-veteraan en voormalige minister. SAUK Nuus het hierdie video van Balton se toespraak op YouTube gedeel: